הקרן לישראל חדשה מצהירה בגלוי כי היא פועלת לסכל את החלטת ממשלת ישראל להעברת המסתננים הבלתי-חוקיים למדינה שלישית. במכתב פתוח שפרסם ביום חמישי האחרון מבהיר מנכ”ל הקרן בארה”ב, דניאל סוקאץ’, כי הקרן מגויסת להכשלת הגירוש: “ישנם ישראלים שפועלים למנוע את מימוש מדיניות (הממשלה)”, כותב סוקאץ’ ומדגיש: “תהיו בטוחים שהם יזכו לתמיכה מהקרן החדשה: במימון כספי ובמתן ייעוץ”.

כזכור, הקרן לישראל חדשה איננה ארגון ישראלי אלא עמותה אמריקאית לכל דבר, אך עובדה זו אינה מונעת ממנה לא רק להתערב בהחלטות ריבוניות של ממשלת ישראל, אלא גם לטעון כי ישראלים שתומכים בהחלטה להעברת המסתננים נגועים בגזענות.

לדברי סוקאץ’ מתנגדי הגירוש “הצליחו לעתים להאט, לדכא ואף להביס את אלו המבקשים לעצב מחדש את ישראל ולהפוך אותה למדינה של פחד, שנאת זרים ודחיקת אוכלוסיות”. מנכ”ל הקרן סיכם את המכתב בקריאה לתמיכה במתנגדי הגירוש: “בעזרת תמיכתנו – הם יכולים לנצח”.

השוואה מקוממת בין המסתננים למעפילים

סוקאץ’ גם לא בוחל בסילוף ההיסטוריה כדי להצדיק את המלחמה שהכריז על גירוש המסתננים. במכתבו עורך מנכ”ל הקרן השוואה מקוממת בין גנבי גבול אלימים מסודן ואריתריאה – שילדיהם מביעים אהדה למשטר הנאצי ושהמבוגרים ביניהם מטיחים בישראלים “כאן זה פלסטין” – לבין יהודים, חלקם ניצולי שואה, שעלו לארץ ישראל לפני קום המדינה. “כואב לי שממשלת ישראל הנוכחית, המושלת במדינה שנבנתה על ידי פליטים יהודים, תפנה גבה לערכים עליהם הוקמה ישראל, תתעלם מלקח החוויה היהודית של עם ללא ארץ ותרחיק את מבקשי המקלט”, כותב סוקאץ’.

בניגוד לטענותיו של מנכ”ל הקרן, לאריתראים ולסודנים יש מדינות לחזור אליהן: בית המשפט של האיחוד האירופי קבע כי אריתריאה מדינה בטוחה, לפחות עבור אלו שאינם בגיל גיוס; ולאחרונה החלו פליטים מחבל דארפור לשוב למולדתם.

מעבר לכך, רבים מהמסתננים האריתראים בישראל אינם “מתנגדי משטר” אלא תומכים בנשיא הנוכחי ממנו הם נסים על נפשם לכאורה. בכל מקרה, המסתננים שמתוכננים לצאת מישראל, סודנים ואריתראים, מיועדים להגיע לרואנדה ואוגנדה – מדינות אשר בית המשפט העליון קבע שהן בטוחות לחלוטין.

חייבים חייבים לחשוף את הבלוף הזה, פשוט עובדים עלינו בעיניים!אלפי "פליטים" אריתראים חוגגים במסיבת עצמאות שארגנה שגרירות … Posted by Yonatan Jakubowicz on Tuesday, June 6, 2017

“ישראל היא חלק מאפריקה”

המנכ”ל האמריקאי של הקרן לישראל חדשה מקדיש חלק ניכר ממכתבו למוטסים עלי, מסתנן מחבל דארפור שהוכר בשנת 2016 כפליט על ידי משרד הפנים. “אני חושב כל השבוע על מוטסים עלי”, מעיד סוקאץ’, המתגולל על כך שישראל לא הכירה בעוד עשרות אלפי סודנים ואריתראים השוהים בארץ כ”פליטים”.

עלי נחשב ליקיר הקרן לישראל חדשה, ואף היה אורח הכבוד באירוע שאורגן על ידי סניף הקרן בקנדה. האירוע נשא את הכותרת הפרובוקטיבית: “האם אתה יכול להיות ציוני וגם פעיל זכויות אדם” – כלומר בקרן העניקו לגיטימציה לטענה כי תמיכה בזכותם של היהודים להגדרה עצמית נוגדת את המוסר האנושי. בנאומו בפני נציגי הקרן הציג עצמו עלי כחלק בלתי נפרד מישראל ואף טען כי המסתננים “משרתים את החברה הישראלית”. עלי גם מעז להטיף מוסר לישראלים, כשפרסם מאמר ב’הארץ’ תחת הכותרת ‘איפה המוסר היהודי?’, בו ביקר את הקשרים של מדינת ישראל עם סודאן.

במאי 2015, בטרם קיבל מעמד פליט ובזמן שהותו במתקן חולות, השתתף עלי באירוע פוסט-ציוני שבו נאמר בין היתר כי המוסלמים הם “התושבים המקוריים של הארץ” ולכן ישראל “היא גם אדמה שלכם”, כשהכוונה לאוכלוסיית המסתננים מסודאן. במהלך האירוע הציג עלי את ישראל כגזענית: “הסיבה שאנחנו סובלים היא צבע עורנו”, אמר על המדינה שעתידה להעניק לו מעמד פליט.

הכוכב החדש בשמי הקרן החדשה הוסיף כי השינוי במצבם של המסתננים יתחולל רק בזכות “פעולה קולקטיבית”. דוברים נוספים באירוע טענו כי מדינת ישראל מהווה חלק בלתי נפרד מיבשת אפריקה, והציגו את היהודים האשכנזים בישראל כקולוניאליסטים ש”השקיעו מיליארדי דולרים כדי לשנות את הזהות האפריקאית של הארץ הזו ולהפוך אותה לארץ בסגנון אירופי” שתשתנה בחזרה לצורתה המקורית בעזרת המסתננים האפריקאים.

מלבד קבלת מעמד פליט ממדינת ישראל עלי לומד לתואר ראשון למשפטים במכללת רמת-גן, ובעבר שימש כמנכ”ל “המרכז לקידום פליטים אפריקאים”, ארגון בו הוא משמש כיום כחבר בוועד המנהל ושקיבל בשנת 2016 מעל לחצי מיליון שקלים מנציבות האו”ם לפליטים. הקרן החדשה העבירה למרכז מעל ל-100 אלף שקלים בשנים 2016-2015.

חברנו מוטסים עלי שחזר מארצות הברית לאחר שקיבל פרס "מגן הדמוקרטיה" שלנו מטעם הקרן החדשה, לא מבזבז זמן ורץ ישר לשפוך שמן ע… Posted by Yonatan Jakubowicz on Monday, October 10, 2016

על אף שהוכר כפליט על ידי משרד הפנים למרות היותו אזרח של מדינת אויב, לא ניכר כי עלי מכיר טובה לישראל. הוא מנצל למשל את דף הפייסבוק שלו כדי להבאיש ריחה בעולם, כשהוא מאשים את בית המשפט העליון הישראלי באפליה גזעית נגד שחורים, ואף נותן הד לתאוריית קונספירציה שנועדה לשרת מסתנן סודני שדקר חייל בפיגוע באשקלון לפני כשנתיים.

המחבל נורה למוות, אך במקום לגנות את אירוע הטרור שביצע בן קהילתו, עלי רמז כי הפיגוע כלל לא התרחש ואף הביע “חשש” כי המסתנן הסודני נהרג בעקבות “לינץ'” שנעשה בו. ימים ספורים לאחר מכן קבע השב”כ כי לא רק שהפיגוע התרחש, אלא שהמחבל הסודני דקר את החייל “בהשראת דאעש”.

עלי, שגם השווה בין ‘חוק הפיקדון’ לרצח העם שהתרחש בחבל דרפור, לא חושש להיכנס לזירה הפוליטית כשהוא מתנגח בימין הישראלי.

זילות השואה

הקרן החדשה אינה רק מצהירה כי תפעל למנוע את גירוש המסתננים, אלא גם פועלת בשטח לממש מדיניותה. לאחרונה, פרסמה הקרן גילוי דעת נגד הגירוש יחד עם כמה ארגוני שמאל יהודים נוספים בארה”ב, ביניהם הרפורמים, תרועה וג’יי סטריט. בדף הפייסבוק של הקרן גם מהדהדים את התעמולה השקרית שלפיה ישראל שולחת את המסתננים ל”סכנת מוות, שוד, אונס וסחר בבני אדם”.

בקרן פונים אמנם לתומכיהם בקריאה “אל תתנו לממשלה לבלבל אתכם”, אך כפי שדיווחנו לאחרונה ב’מידה’ מי שהפריכו אחת לאחת את טענות ה”נשלחים למותם” וקבעו כי אוגנדה ורואנדה הן מדינות בטוחות היו דווקא שופטי המחוזי והעליון – חביבם של ארגוני הקרן.

ממשלת ישראל מגרשת פליטים – לסכנת מוות!אל תתנו לממשלה לבלבל אתכם – המשמעות של הגירוש הזה היא – סכנת מוות, שוד, אונס וסחר… Posted by ‎הקרן החדשה לישראל‎ on Wednesday, January 3, 2018

נשיאת העליון לשעבר מרים נאור קבעה למשל כי “קשה להתייחס ברצינות לטענות” של הארגונים “בדבר ‘כפייה’ ו’חוסר בְּרֵרה'” בפניה עומדים המסתננים שמגיעים לרואנדה. שופטת בית המשפט המחוזי רחל ברקאי אף רמזה כי המסתננים בודים מליבם טראומות שלא היו ולא נבראו, במטרה “לקדם עניינם בכל הקשור לקבלת יחס סלחני מצד המדינה אליה עברו, על דרך של קבלת היתרי שהייה מתאימים”.

עיקר הפעילות של הקרן מתמקדת במימון ארגונים שיעלו קמפיינים נגד הגירוש. ארגון ‘זזים’, המתקיים כמעט כולו על כספי הקרן החדשה, פרסם לאחרונה עצומה המיועדת לראש הממשלה ולשר הפנים בקריאה “לא לגירוש הפליטים”. ‘זזים’, ארגון שמאל קיצוני הקורא לשחרורה של עהאד תמימי (הפלסטינית שהכתה חיילי צה”ל ומשפחתה מעורבת בטרור עד צוואר), קם ב-2015 ופעל על בסיס תרומה יחידה של הקרן החדשה בסך כ-600 אלף שקל. ב-2016 קיבל הארגון את רוב תקציבו מהקרן בסכום של כ-410 אלף שקל.

עמותת קרן נוספת, ‘אחותי’, ארגנה לאחרונה הפגנה תחת הכותרת “דרום ת”א נגד הגירוש” – בניסיון לקשור את גירוש המסתננים עם מאבקים של אוכלוסיות ישראליות בדרום ת”א (גבעת עמל, שכונת הארגזים, אבו כביר) המועמדות לפינוי מבתיהם. בפועל, בהפגנה ה”משותפת” נכחו עשרות בודדות של אנשים, רובם המוחלט מסתננים, בתוספת מספר פעילי שמאל קיצוני ישראלים. בשנת 2016 קיבלה ‘אחותי’ תמיכה בסך כחצי מיליון שקלים מהקרן החדשה.

בארגון ‘רבנים לזכויות אדם’, ארגון נוסף הנתמך על ידי הקרן, עושים שימוש ציני במסורת היהודית וקוראים לרבנים לפעול נגד גירוש המסתננים. בכנס שנערך אתמול לא בחלו ב’רבנים לזכויות אדם’ גם בזילות השואה כדי ליחצ”ן את קמפיין “עצירות הגירוש”. בין היתר הוצע בכנס של ארגון השמאל הקיצוני לסייר עם מסתננים ביד ושם ואף להחביא מסתננים בבתים פרטיים, במסגרת “פרויקט אנה פרנק”. כלומר, המסתננים הם היהודים במחנות ומדינת ישראל משחקת את תפקידו של המשטר הנאצי בעולם הדימויים של ‘רבנים לזכויות אדם’. ב-2016 קיבלו ‘רבנים לזכויות אדם’ כ-700 אלף שקלים מהקרן החדשה.

הרבה סוזן סילברמן מציעה:

1. לחתום על עצומה לקרוא לטייסים לא להטיס פליטים ומבקשי מקלט

2. לקחת ניצולי שואה ביחד עם הפליטים ומבקשי המקלט ולהפיץ במדיה וברשת

3. לקחת מבקשי מקלט לתוך הבתים שלנו@rabbisusan #לאתסגיר pic.twitter.com/1lUMk9tREf — שומרי משפט (@RHRIS) January 16, 2018

מרצה באונ’ העברית קורא לעבור על החוק

פעיל לשעבר בקרן, פרופ’ אלון הראל מהאוניברסיטה העברית, אף קרא לעבור על החוק כדי למנוע את הגירוש. הראל, מרצה בכיר בפקולטה למשפטים בעברית, שימש בעבר כחבר הנהלה ב’האגודה לזכויות האזרח’ – ארגון הדגל של הקרן החדשה.

לאחרונה פרסם הראל מאמר בו קרא לציבור הישראלי “להצטרף לחסידי אומות העולם ולמנוע את הגירוש בכל דרך חוקית או בלתי חוקית“. במאמר עשה הראל שימוש נרחב במקורות היהודיים כדי להצדיק את ההתנגדות לגירוש. מדובר בשינוי כיוון אידאולוגי מרענן מצד הראל, שבעבר טען כי “התנ”ך בת*ת שלי”. הראל ידוע כבעל עמדות שמאל קיצוניות. לפני כשלוש שנים למשל עלב המרצה הבכיר באופן פומבי בסטודנטית הפעילה בתנועת ‘אם תרצו’ והביע מחאה פוליטית במהלך שיעור.

המאמר בו קרא הראל לעבור על החוק פורסם באתר האוניברסיטה העברית, בדף ששמו “בלוג המרצים למשפטים באוניברסיטה העברית”. בתגובה לפנייתנו, השיבו באוניברסיטה העברית כי “הבלוג הוא זירה לא פורמלית”, ולכן אין בכוונתם לנקוט בפעולות כלשהן נגד המרצה שהטיף לאי-ציות לחוק: “האוניברסיטה העברית חרטה על דגלה את ערכי חופש הביטוי והסובלנות ואינה סבורה כי יש בעייתיות בהתבטאויות המרצים שלה במסגרת הפלטפורמה הנוכחית”, נמסר.